સંકુલમાં ઠેર ઠેર ગણપતિ મહોત્સવનું આયોજન કરવામાં આવે છે. માટીના ગણપતિનો ક્રેઝ પણ ધીરે ધીરે શરૂ થઇ ગયો છે. પીઓપીથી મૂર્તિથી પર્યાવરણને નુકશાન થતું હોવાના કારણે માટીના ગણપતિ તરફ લોકો વળી રહ્યા છે. વ્યક્તિગત રીતે અથવા તો સોસાયટી કે મંડળો દ્વારા દર વર્ષે શ્રીજી મહોત્સવનું આયોજન કરાય છે તે રીતે આ વર્ષે પણ દુંદાળા દેવની આરાધના માટેની તૈયારી શરૂ થઇ ગઇ છે. મામલતદાર કચેરીના સૂત્રોમાંથી મળતી માહિતી મુજબ શહેરમાં જે જે વિસ્તારોમાં ગણપતિ મહોત્સવ માટે મંજુરી માંગવામાં આવી છે તેમાં મંગળવાર સુધી 24 જેટલી અરજીઓ આવી છે. આ અરજીઓ જે તે પોલીસ સ્ટેશનમાં મોકલી આપીને ત્યાંથી એનઓસી આપ્યા પછી લીલીઝંડી આપવામાં આવશે. દરમિયાન બીજી બાજુ પાલિકાના સૂત્રોના જણાવ્યા મુજબ મામલતદાર કચેરીમાંથી મંજુર થઇને આવેલી અરજી પર ધ્યાન આપીને જે તે વિસ્તારમાં જરૂરીયાત મુજબ જગ્યા ભાડે આપવા માટેની તજવીજ પણ શરૂ થઇ છે. પાલિકા દ્વારા ઝંડાચોક સહિતના વિસ્તારમાં અંદાજે 150 રૂપિયાથી લઇને 300 રૂપિયા જેટલું ભાડું ઉઘરાવવામાં આવે છે.